Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa i vlastitih saznanja o mogućem sukobu interesa dužnosnika Mladena Kešera, općinskog načelnika Općine Kalnik,** na 39. sjednici, održanoj 21. veljače 2019.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik, vezano za poslovni odnos Turističke zajednice Općine Kalnik i poslovnih subjekata u kojima dužnosnik ima više od 0,5% udjela u vlasništvu neće se pokrenuti, s obzirom da su činjenice i okolnosti navedene u prijavi podnesenoj 22. ožujka 2018.g. razmatrane u postupku koji se pred Povjerenstvom vodio pod brojem P-189/17, a u kojem postupku je već donesena meritorna odluka.**
2. **Pokreće se postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik, zbog moguće povrede članka 7. stavka 1. podstavka c) ZSSI-a i članka 17. stavka 1. ZSSI-a, koja proizlazi iz sklapanja ugovora u ime Općine, kao dužnika, i to**
* **Ugovora o ustupanju potraživanja od 31. svibnja 2017.g. s Građevinsko poljoprivrednim obrtom Cerovečki, kao ustupiteljem potraživanja i trgovačkim društvom Consulting Project Plus d.o.o., kao preuzimateljem potraživanja, u kojem dužnosnik ima više od 0,5% udjela u vlasništvu,**
* **Ugovor o ustupanju potraživanja iznosa od 1. lipnja 2017.g. s Građevinsko poljoprivrednim obrtom Cerovečki, kao ustupiteljem potraživanja i trgovačkim društvom Consulting Project Plus d.o.o., kao preuzimateljem potraživanja, u kojem dužnosnik ima više od 0,5% udjela u vlasništvu.**
1. **Pokreće se postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik, zbog moguće povrede članka 7. stavka 1. podstavka ZSSI-a, koja proizlazi iz donošenja diskrecijskih zaključaka kojima je odobravao sredstva Općine Kalnik, i to:**

**- udruzi Nogometni klub Kalnik, čiji je član od 19. svibnja 2007.g. te ujedno obavlja funkciju predsjednika Nadzornog odbora i likvidatora, u 2013.g. u iznosu od 11.500,00 kn, u 2014.g. u iznosu od 15.800,00 kn te u 2015.g. u iznosu od 18.800,00 kn,**

**- Udruzi vinogradara i vinara Sv. Martin Kalnik, čiji je član od 31. srpnja 2013.g., u 2015.g. u iznosu od 3.000,00 kn,**

**te zbog moguće povrede članka 5. stavka 1. ZSSI-a, koja proizlazi iz donošenja Odluke o dodjeli sredstava od 19. rujna 2016.g. i Odluke o dodjeli sredstava od 26. svibnja 2017.g. kojima je odobravao sredstva, i to:**

**- udruzi Nogometni klub Kalnik u 2016.g. u iznosu od 20.000,00 kn i u 2017.g. u iznosu od 35.000,00 kn,**

**- Udruzi vinogradara i vinara Sv. Martin Kalnik u 2016.g. u iznosu od 5.000,00 kn i u 2017.g. u iznosu od 5.000,00 kn,**

**- udruzi Kulturno umjetničko društvo „Kalnik“, čiji je član od 9. svibnja 2013.g., u iznosu od 15.000,00 kn,**

**čime je mogao narušiti vlastitu vjerodostojnost i nepristranost.**

1. **Poziva se dužnosnik Mladen Kešer da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. i III. izreke i ostale navode iz obrazloženja ove odluke.**

Obrazloženje

U Povjerenstvu je dana 22. ožujka 2018.g. pod brojem 711-U-1029-P-92/18-01-3 zaprimljena anonimna prijava mogućeg sukoba interesa podnesena protiv dužnosnika Mladena Kešera, općinskog načelnika Općine Kalnik, povodom kojeg se vodi predmet pod brojem: P-92/18.

U prijavi se u bitnome navodi da je Općina Kalnik na svojim internetskim stranicama objavila Tablicu sklopljenih ugovora u 2017.g. iz koje proizlazi da je Općina Kalnik i u 2017.g. nastavila s praksom potpisivanja ugovora o prijeboju i cesiji sa trgovačkim društvima u kojima udio u vlasništvu (temeljnom kapitalu) ima dužnosnik Mladen Kešer, konkretno s trgovačkim društvom Consulting Project Plus d.o.o., koje se nalazi na Popisu gospodarskih subjekata s kojima Općina Kalnik, kao javni naručitelj, ne smije sklapati ugovore o javnoj nabavi u smislu propisa o javnoj nabavi. Nadalje se navodi da se u Registru sklopljenih ugovora u 2017.g. pod rednim brojem 71. nalazi Ugovor o ustupanju potraživanja iznosa od 57.000,00 kuna sklopljen dana 31. svibnja 2017.g. između Građevinskog poljoprivrednog obrta Cerovečki, kao ustupitelja potraživanja, Općine Kalnik, kao dužnika te trgovačkog društva Consulting Project Plus d.o.o., kao preuzimatelja potraživanja, dok se pod rednim brojem 105. nalazi Ugovor o ustupanju potraživanja iznosa od 7.009,77 kuna sklopljen dana 1. lipnja 2017.g. između Građevinskog poljoprivrednog obrta Cerovečki, kao ustupitelja potraživanja, Općine Kalnik, kao dužnika te trgovačkog društva Consulting Project Plus d.o.o., kao preuzimatelja potraživanja.

Ističe se da je dužnosnik Mladen Kešer u posljednje podnesenom izvješću o imovinskom stanju naveo podatke o članstvu i funkcijama u drugim pravnim osobama, udruženjima i organizacijama, obzirom da je naveo kako obavlja funkciju predsjednika Nadzornog odbora i likvidatora udruge Nogometni klub Kalnik te da je član Udruge vinogradara i vinara Sv. Martin Kalnik. Također se iznosi da se na Popisu sklopljenih ugovora Općine Kalnik u 2017.g. pod rednim brojem 91. nalazi Ugovor br. 7/2017 o financiranju programa i projekata udruga koji su od interesa za Općinu Kalnik u 2017. g. sklopljen dana 12. lipnja 2017.g. s Nogometnim klubom Kalnik kojim se dodjeljuje iznos od 15.000,00 kn, pod rednim brojem 92. nalazi se Ugovor br. 6/2017 o financiranju programa, projekata udruga koji su od interesa za Općinu Kalnik u 2017.g. sklopljen dana 12 lipnja 2017.g. s Nogometnim klubom Kalnik kojim se dodjeljuje iznos od 20.000 kn, pod rednim brojem 89. nalazi se ugovor br. 9/2017 o financiranju programa, projekata udruga koji su od interesa za Općinu Kalnik u 2017.g. sklopljen dana 12. lipnja 2017.g. s Udrugom vinogradara i vinara Sv. Martin kojim se dodjeljuje iznos od 2.000,00 kn te se pod rednim brojem 90. nalazi ugovor br. 8/2017 o financiranju programa, projekata udruga koji su od interesa za Općinu Kalnik u 2017.g. sklopljen dana 12. lipnja 2017.g. s Udrugom vinogradara i vinara Sv. Martin Kalnik kojim se dodjeljuje iznos od 3.000,00 kn.

Podnositelj navodi da dužnosnik Mladen Kešer prema članku 18. Zakona u turističkim zajednicama i promicanju hrvatskog turizma kao općinski načelnik Općine Kalnik po položaju obnaša dužnost predsjednika Turističke zajednice Općine Kalnik te da koristi obnašanje te dužnosti kako bi donosio odluke o nastanku poslovnih odnosa između Turističke zajednice Općine Kalnik i trgovačkih društava u kojima ima udio u vlasništvu (temeljnom kapitalu), što je evidentirano u izvještajima za 2014.g. i 2015.g. dok u kasnijim godinama Turistička zajednica Općine Kalnik nema direktora, niti drugih zaposlenih osoba te da Turistička zajednica Općine Kalnik ne objavljuje javne izvještaje od 2016.g. Navodi da Turističkom zajednicom Općine Kalnik samostalno upravlja dužnosnik Mladen Kešer za korist navedenih trgovačkih društava koji se bave ugostiteljstvom, iako prema članku 24. Zakona o turističkim zajednicama i promicanju hrvatskog turizma direktor turističke zajednice odnosno osoba koja obavlja tu dužnost u njegovoj odsutnosti ne smije obavljati ugostiteljsku i turističku djelatnosti na području za koje je osnovana turistička zajednica te ne smije biti član upravnog ili nadzornog tijela trgovačkog društva ili druge pravne osobe koja je član turističke zajednice.

Napominje da se navedeno odnosi na trgovačko društvo Kalničanka proizvodi d.o.o., vidljivo na stranicama 21 i 22 Izvješća o izvršenju programa rada i financijskom poslovanju za 2015. godinu Turističke zajednice Općine Kalnik, gdje se navodi račun u iznosu od 6.650,33 kn podmiren dana 30. prosinca 2014.g. te da proizlazi kako je taj račun plaćen još jednom dana 22. siječnja 2015.g. prema nalogu dužnosnika, vršitelja dužnosti direktora. Podnositelj iznosi da je direktorica navedenog trgovačkog društva Martina Vidmanić u nekoliko navrata zamoljena da izvrši povrat uplaćenog novca, ali je na svaku zamolbu odgovoreno da će sredstva biti vraćena u kratkom roku kao i da je Turistička zajednica Općine Kalnik stupila u poslovni odnos s trgovačkim društvom Velkom d.o.o., u kojem udio u vlasništvu ima dužnosnik Mladen Kešer, što je vidljivo u Izvještaju o radu Turističke zajednice Općine Kalnik za 2014.g.

U Povjerenstvu je dana 12. rujna 2018.g. zaprimljena neanonimna prijava mogućeg sukoba interesa podnesena protiv dužnosnika Mladena Kešera, općinskog načelnika Općine Kalnik, pod brojem 711-U-2655-P-248/18-01-2 povodom kojeg se vodi predmet pod brojem: P-248/18. U prijavi se u bitnome navodi da trgovačka društva u kojima dužnosnik ima udio u vlasništvu putem udruga koje djeluju na području Općine Kalnik dolaze do sredstava Općine Kalnik, obzirom da Općina dodjeljuje tim udrugama velika sredstva koja se potom uplaćuju u simuliranim poslovnim odnosima nastalim s tim trgovačkim društvima. Navodi se da dužnosnik u navedenim udrugama obavlja funkciju predsjednika.

Obzirom da se navedene prijave odnose na istog dužnosnika, a Povjerenstvo je nadležno javnopravno tijelo za vođenje oba postupka, radi ekonomičnosti postupanja Povjerenstvo je donijelo zaključak Broj: 711-I-462-P-284-18/19-05-11 od 27. veljače 2019.g. kojim je spojeno postupanje po prijavama u predmetima P-92/18 i P-248/18 na način da će se voditi jedan postupak pod brojem P-92/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Mladen Kešer povodom obnašanja dužnosti općinskog načelnika Općine Kalnik, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Dužnosnik Mladen Kešer osobno je pristupio 39. sjednici Povjerenstva na kojoj se odlučivalo o pokretanju postupka, kada je od predsjednice Povjerenstva upućen da ima pravo sudjelovati kao javnost na sjednici, bez iznošenja izjava jer će mu se takva mogućnost pružiti nakon pokretanja postupka, u smislu odredbi ZSSI-a.

U odnosu na navode prijave koje se odnose na poslovne odnose između trgovačkih društava u kojima dužnosnik ima udjele i Turističke zajednice Općine Kalnik u kojoj je slijedom obnašanja dužnosti općinskog načelnika Općine Kalnik predsjednik po položaju, te u tom svojstvu obavlja funkciju vršitelja dužnosti direktora obzirom da u Turističkoj zajednici Općine Kalnik nitko ne obavlja funkciju direktora, Povjerenstvo utvrđuje da je navedene okolnosti preispitivalo u predmetu koji se vodi pod brojem P-189/17 povodom prijave zaprimljene u Povjerenstvu dana 24. siječnja 2018.g. pod brojem 711-U-336-P-189/18-06-3 te da je u tom predmetu donesena odluka kojom je utvrđena povreda odredbi ZSSI-a na 35. sjednici održanoj dana 18. siječnja 2019.g. Stoga vezano za te navode prijave ne postoje pretpostavke za ponovno odlučivanje o pokretanju postupka o istoj pravnoj stvari.

U dijelu navoda prijave koji se odnosi na ugovore o prijenosu potraživanja sklopljene s Građevinsko poljoprivrednim obrtom Cerovečki, kao ustupiteljem potraživanja i trgovačkim društvom Consulting Project Plus d.o.o., kao preuzimateljem potraživanja, Povjerenstvo je izvršilo uvid u podatke nadležnog sudskog registra Trgovačkog suda u Varaždinu te je utvrđeno da je pod matičnim brojem subjekta 010068748 upisano trgovačko društvo Consulting plus projekt d.o.o., čiji je jedini osnivač Mladen Kešer koji je ujedno do prosinca 2011. obavljao funkciju direktora istog trgovačkog društva. Uvidom u podatke povijesnog izvatka za navedeno trgovačko društvo utvrđeno je da je Mladen Kešer od 20. prosinca 2011.g. u kontinuitetu upisan kao imatelj udjela u navedenom trgovačkom društvu.

Povjerenstvo je također radi provjere osnovanosti i vjerodostojnosti navoda iz podnesenih prijava te donošenja odluke o tome postoje li okolnosti koje ukazuju na moguću povredu odredbi ZSSI-a vezano za navedeni poslovni odnos, zatražilo očitovanje od Općine Kalnik dopisom Broj: 711-I-418-P-92/18-02-17 od26. ožujka 2018.g.

Navedenim dopisom zatraženo je od Općine Kalnik očitovanje tko je i u kojem postupku odlučio o nastanku dvaju ugovora o cesiji iz Tablice sklopljenih ugovora u 2017. godini koja je objavljena na internetskoj stranici Općine Kalnik, i to pod točkama 71. Ugovor o ustupanju potraživanja (ugovor o cesiji), vrijednosti 57.000,00 kn, sklopljen dana 31. svibnja 2017.g., u kojem je Građevinski poljoprivredni obrt Cerovečki cedent, Općina Kalnik cesus te trgovačko društvo Consulting projekt plus d.o.o, cesionar i 106. Ugovor o ustupanju potraživanja (ugovor o cesiji), vrijednosti 7.009,77 kn, sklopljen dana 1. lipnja 2017.g., u kojem je također Građevinski poljoprivredni obrt Cerovečki cedent, Općina Kalnik cesus te trgovačko društvo Consulting projekt plus d.o.o, cesionar, zajedno s pozivom za dostavom tih ugovora.

Također je istim dopisom od Općine Kalnik zatraženo očitovanje i u tome dijelu je li sklapanju ugovora prema Tablici sklopljenih ugovora u 2017. godini prethodio javni poziv ili natječaj te tko je donio odluku o sufinanciranju u odnosu na ugovore pod točkama 89. Ugovor broj 9/2017 o financiranju programa/projekata udruga koji su od interesa za Općinu Kalnik sklopljen s Udrugom vinogradara i vina Sv. Martin Kalnik dana 12. lipnja 2017.g., vrijednosti 2.000,00 kn, 90. Ugovor broj 8/2017 o financiranju programa/projekata udruga koji su od interesa za Općinu Kalnik sklopljen s Udrugom vinogradara i vina Sv. Martin Kalnik dana 12. lipnja 2017.g., vrijednosti 3.000,00 kn, 91. Ugovor broj 7/2017 o financiranju programa/projekata udruga koji su od interesa za Općinu Kalnik sklopljen s udrugom Nogometni klub Kalnik dana 12. lipnja 2017.g., vrijednosti 15.000,00 kn te 92. Ugovor broj 6/2017 o financiranju programa/projekata udruga koji su od interesa za Općinu Kalnik sklopljen s udrugom Nogometni klub Kalnik dana 12. lipnja 2017.g., vrijednosti 20.000,00 kn kao i očitovanje kada su prvi put i u kojim iznosu dodijeljena sredstva Općine Kalnik istim pravnim osobama odnosno jesu li sredstva dodjeljivana navedenim udrugama u razdoblju od 2013.g. do danas i u kojem iznosu zajedno s dostavom ugovora i dokumentacije koja je prethodila sklapanju ugovora.

Na zahtjev Povjerenstva, Općina Kalnik očitovala se dopisom, KLASA: 326-01/18-01/02, URBROJ: 2137/23-18-2 od 19. travnja 2018.g. u kojem se navodi da je odluku o nastanku ugovora o cesiji donio dužnosnik Mladen Kešer, sukladno svojim ovlastima. Također se navodi da je sklapanju ugovora u 2017.g. s udrugom Nogometni klub Kalnik te Udrugom vinogradara i vina Sv. Martin Kalnik prethodio javni poziv. Ističe se da su Udruzi vinogradara i vina Sv. Martin Kalnik u 2015.g. dodijeljena sredstva u iznosu od 3.000,00 kn na temelju zaključka općinskog načelnika te u 2016.g. u iznosu od 5.000,00 kn na temelju javnog poziva, a Nogometnom klubu Kalnik u 2013.g. iznos od 11.500,00 kn temeljem zaključka općinskog načelnika, u 2014.g. iznos od 15.800,00 kn temeljem zaključka općinskog načelnika, u 2015.g. iznos od 18.800,00 kn temeljem zaključka općinskog načelnika i u 2016.g. iznos od 20.000,00 kn po javnom poziv, od čega je iskorišteno 15.000,00 kn.

Uz dopis Općine Kalnik dostavljena je dokumentacija koja se odnosi na ugovore o cesiji. Tako iz Ugovora o ustupanju potraživana sklopljenog dana 31. svibnja 2017.g. između Građevinsko poljoprivrednog obrta Cerovečki, kao ustupitelja potraživanja, zastupanog po Danku Cerovečkom, Općine Kalnik, kao dužnika, zastupane po dužnosniku Mladenu Kešeru, te trgovačkog društva Consulting Project Plus d.o.o., kao preuzimatelja potraživanja, zastupanog po Danijeli Modrić, direktorici, proizlazi da je ustupljeno potraživanje u iznosu od 57.000,00 kn, kao i iz Ugovora o ustupanju potraživana sklopljenog dana 1. lipnja 2017.g. koji je sklopljen između istih ugovornih strana u istoj ulozi te sa istim potpisnicima ugovora, iz kojeg proizlazi da je ustupljeno potraživanje u iznosu potraživanje u iznosu od 7.009,77 kn.

Iz zaprimljene dokumentacije koja se odnosi na dodjelu sredstava udrugama s područja Općine Kalnik, proizlazi da je dužnosnik Mladen Kešer donio, na temelju članka 46. Statuta Općine Kalnik („Službeni glasnik Koprivničko-križevačke županije“ broj 5/13.), dana **10. lipnja 2013.g.** **zaključak** kojim se udruzi Nogometni klub Kalnik odobrava financijska pomoć za realizaciju Ugovora o korištenju nogometnog igrališta između NK Prigorja i NK Kalnik, za troškove registracije, kotizaciju za igrače i klub te za kotizaciju prema županijskom nogometnom savezu u iznosu od **5.000,00 kn,** prema zamolbi Nogometnog kluba Kalnik kojim se za navedene svrhe traži iznos od 10.000,00 kn, a koji je potpisao tajnik kluba Željko Car, pri čemu je toj zamolbi priložen Ugovor o korištenju nogometnog igrališta između NK Prigorja i NK Kalnik od 29. travnja 2013.g.

Uvidom u zaprimljenu dokumentaciju utvrđeno je da je dužnosnik Mladen Kešer donio još u **2013.g.** **zaključak** kojima se udruzi Nogometni klub Kalnik dana **2. srpnja 2013.g.** odobrava financijska pomoć za održavanje malonogometnog turnira u iznosu od **1.500,00 kn**.

Iz zamolbe Nogometnog kluba Kalnik upućene Općini Kalnik proizlazi da je za plaćanje troškova sudaca i kontrolora na domaćim utakmicama potraživao iznos od 5.000,00 kn. Navedena zamolba nije potpisana, a iz prijemnog štambilja proizlazi kako je u Općini Kalnik zaprimljena dana 1. listopada 2013.g. te nema dokumentacije iz koje bi proizlazilo da je postupano po toj zamolbi, iako iz **izvatka o učinjenim transakcijama** kod poslovne banke proizlazi da je Općina Kalnik toj udruzi dana 10. listopada 2013.g. platila na ime donacije iznos od **2.000,00 kn,** ali o tome ne prileži bilo koji drugi dokument (zaključak, nalog za isplatu) uvidom u koji se može utvrditi na temelju čega je ista uplata izvršena i kada bi isti bio donesen, osim što se navodi da se radi o „donaciji za NK Kalnik“.

Dokumentacijom su obuhvaćeni sljedeći zaključci kojima su dvama navedenim udrugama odobravana sredstva Općine Kalnik po godinama, kako slijedi:

- dužnosnik Mladen Kešer donio je u **2014.g.** sljedeće **zaključke** kojima se udruzi Nogometni klub Kalnik odobrava financijska pomoć: dana **4. kolovoza 2014.g.** kojim se odobrava iznos od **3.000,00 kn** kao financijska pomoć za plaćanje najma igrališta za tekuću sezonu te za kotizaciju prema nogometnom savezu, prema zamolbi od 1. kolovoza 2014.g za isti iznos koju je potpisao tajnik kluba Željko Car, dana **15. listopada 2014.g.** kojim se odobrava iznos od **2.000,00 kn** za redovito poslovanje kluba, plaćanje naknade sucima, savezu i članarine za igrače, prema zamolbi udruge kojom se traži iznos od 2.000,00 za istu svrhu, zaprimljenoj u Općini dana 15. listopada 2014.g. iz koje nije razvidno tko ju je potpisao, dana **16. listopada 2014.g.** kojim se odobrava iznos od **3.000,00 kn** kao financijska pomoć za dovršetak radova na uređenju igrališta u Donjoj Obreži, nabavu mreža za golove i izradu nadstrešnice, također prema nepotpisanoj zamoli zaprimljenoj dana 15. listopada 2014.g. kojim se traži iznos od 3.700,00 kn, dana **16. listopada 2014.g.** kojim se odobrava iznos od **1.800,00 kn** kao financijsku pomoć za nabavu zaštitne mreže za igralište u Kalniku, prema zamolnici zaprimljenoj dana 15. listopada 2014.g. za isti iznos iz koje nije razvidan potpisnik, dana **12. studenoga 2014.g.** kojim se odobrava iznos od **700,00 kn** kao financijska pomoć za dovršetak radova na uređenju igrališta u Donjoj Obreži, prema zamolnici zaprimljenoj dana 12. studenoga 2014.g za isti iznos iz koje nije razvidan potpisnik, dana **17. studenoga 2014.g.** kojim se odobrava iznos od **1.500,00 kn** kao financijska pomoć za redovito poslovanje kluba u vidu plaćanje naknade sucima, savezu i uplati članarine za igrače, prema zamolnici zaprimljenoj dana 17. studenoga 2014.g. za isti iznos iz koje nije razvidan potpisnik, dana **22. prosinca 2014.g.** kojim se odobrava iznos od **800,00 kn** kao financijska pomoć za troškove sudjelovanja na tradicionalnom novogodišnjem turniru u Križevcima, prema zamolnici zaprimljenoj dana 17. prosinca 2014.g. za isti iznos iz koje nije razvidan potpisnik (Iz izvatka o učinjenim transakcijama kod poslovne banke proizlazi da je Općina Kalnik toj udruzi dana 17. travnja 2014.g. platila na ime donacije iznos od 3.000,00 kn, ali o tome nema priložene druge relevantne dokumentacije),

- dužnosnik je u **2015.g.** donosio sljedeće **zaključke** kojima se udruzi Nogometni klub Kalnik odobrava financijska pomoć: dana **27. veljače 2015.g.** kojim se odobrava iznos od **3.000,00 kn** kao financijska pomoć za redovito poslovanje kluba, plaćanje naknade sucima, savezu i uplati članarine za igrače, prema zamolnici zaprimljenoj dana 26. veljače 2015.g. za isti iznos iz koje nije razvidan potpisnik, dana **14. svibnja 2015.g.** kojim se odobrava iznos od **1.500,00 kn** kao financijska pomoć za redovito poslovanje kluba, plaćanje naknade sucima, savezu i uplati članarine za igrače, prema zamolnici zaprimljenoj dana 9. travnja 2015.g. za isti iznos iz koje nije razvidan potpisnik, dana **10. lipnja 2015.g.** kojim se odobrava iznos od **1.000,00 kn** kao financijska pomoć za redovito poslovanje kluba, plaćanje naknade sucima, savezu i uplati članarine za igrače, prema zamolnici zaprimljenoj dana 10. lipnja 2015.g. za isti iznos iz koje nije razvidan potpisnik, dana **22. srpnja 2015.g.** kojim se odobrava iznos od **2.000,00 kn** kao financijska pomoć za redovito poslovanje kluba, za troškove održavanja turnira povodom Dana Općine Kalnik, prema zamolnici zaprimljenoj dana 22. srpnja 2015.g. za isti iznos iz koje nije razvidan potpisnik, dana **6. kolovoza 2015.g.** kojim se odobrava iznos od **3.000,00 kn** kao financijska pomoć za redovito poslovanje kluba, za troškove održavanja izvanredne sjednice skupštine, plaćanje igrališta i kotizaciju prema savezu, prema zamolnici zaprimljenoj dana 6. kolovoza 2015.g. za isti iznos iz koje nije razvidan potpisnik, dana **28. rujna 2015.g.** kojim se odobrava iznos od **1.500,00 kn** kao financijska pomoć za redovito poslovanje kluba, plaćanje naknade sucima i kotizaciju prema savezu, prema zamolnici zaprimljenoj dana 25. rujna 2015.g. za isti iznos iz koje nije razvidan potpisnik, dana **6. studenoga 2015.g.** kojim se odobrava iznos od **3.000,00 kn** kao financijska pomoć za redovito poslovanje kluba, plaćanje naknade sucima te kotizacije savezu, prema zamolnici zaprimljenoj dana 28. listopada 2015.g. za isti iznos, iz koje nije razvidno tko je potpisao zamolbu, dana **9. prosinca 2015.g.** kojim se odobrava iznos od **800,00 kn** kao financijska pomoć za plaćanje troškova kotizacije za nastup na dvoranskom malonogometnom turniru u Križevcima, prema zamolnici zaprimljenoj dana 7. prosinca 2015.g. za isti iznos iz koje nije razvidan potpisnik, dana **29. prosinca 2015.g.** kojim se odobrava iznos od **3.000,00 kn** kao financijska pomoć za redovito poslovanje kluba, plaćanje naknade sucima, savezu, uplati članarine za igrače te za preregistraciju igrača, prema zamolnici zaprimljenoj dana 28. prosinca 2015.g. za isti iznos iz koje nije razvidan potpisnik,

- dužnosnik je Udruzi vinogradara i vinara Sv. Martin Kalnik zaključkom od **1. srpnja 2015.g.** odobrio sredstva donacije u iznosu od **3.000,00 kn** za organizaciju druge po redu izložbe vina „Kalnički goric“, povodom obilježavanja Dana Općine Kalnik, prema zamolbi udruge od 26. lipnja 2015.g. koju je potpisala predsjednica udruge Jasmina Žibrin.

Uvidom u dokumentaciju koja se odnosi na dodjelu sredstava udrugama u 2016.g. i 2017.g. utvrđeno je da je dužnosnik Mladen Kešer donio na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15.) te članka 15. Pravilnika o financiranju programa i projekata udruga koje su od interesa za Općinu Kalnik („Službeni glasnik Koprivničko-križevačke županije“ broj 8/16.) dana **9. kolovoza 2016.g. Odluku o načinu raspodjele raspoloživih sredstava iz Proračuna Općine Kalnik za 2016. godinu namijenjenih financiranju programa i projekata udruga koje su od interesa za Općinu Kalnik u 2016.g.**

Navedenom Odlukom utvrđena su prioritetna područja 1. Kultura, kulturno turističke manifestacije i poticanje kulturno-umjetničkog amaterizma, 2. Ostale društvene djelatnosti (umirovljenici, braniteljske udruge), 3. Sport i sportske manifestacije te 4. Gospodarstvo, poljoprivreda i ruralni razvoj te se određuje da će se sredstva dodijeliti na temelju Javnog poziva za četiri navedena prioritetna područja i da će posebno povjerenstvo sastavljeno od službenika Jedinstvenog upravnog odjela ocjenjivati prijave koje su ispunile formalne uvjete natječaja. Općinski načelnik donijeti će odluku o raspodjeli sredstava za programe i projekte na temelju prijedloga imenovanog povjerenstva.

Dužnosnik je dana **9. kolovoza 2016.g.** objavio **Javni poziv** za financiranje programa i projekata udruga koje su od interesa za Općinu Kalnik u 2016.g. za četiri prioritetna područja zajedno s propisanim Obrascem opisa programa ili projekta.

Udruga **Nogometni klub Kalnik** podnijela je za područje Sport i sportske manifestacije projekt/program naziva **„Osiguravanje uvjete za provođenje treninga i natjecanja“** kojim se traži iznos **od 6.000,00 kn** od ukupnog iznosa od 6.000,00 kn potrebnog za njegovu provedbu. Obrazac za navedeni projekt/program potpisao je Željko Car, tajnik udruge i odgovorna osoba za provedbu projekta/programa. Prijavi je priložena ovjerena preslika Statuta, izvadak iz Registra neprofitnih organizacija, Izjava i nepostojanju dugovanja prema državnom i općinskom proračunu, Izjava o nepostojanju dvostrukog financiranja te Izjava o nekažnjavanju.

Udruga Nogometni klub Kalnik podnijela je za isto prioritetno područje program/projekt **„Organizacija natjecanja“** kojim se traži od Općine Kalnik iznos od **14.000,00 kn** od ukupnog iznosa od 14.000,00 kn potrebnog za njegovu provedbu. Obrazac i za ovaj projekt/program potpisao je Željko Car, tajnik udruge te isti ima priloženu identičnu dokumentaciju.

**Udruga vinogradara i vinara Sv. Martin Kalnik** podnijela je za prioritetno područje poljoprivreda program/projekt **„Izložba vina podkalničkog kraja“** kojim se traži od Općine Kalnik iznos od **1.500,00 kn** od ukupnog iznosa od 8.525,00 kn potrebnog za njegovu provedbu. Obrazac za ovaj projekt/program potpisala je Jasmina Žibrin, predsjednica udruge i odgovorna osoba za provedbu projekta/programa. Za isto prioritetno područje **Udruga vinogradara i vinara Sv. Martin Kalnik** podnijela je prijavu za program/projekt **„Stručna ekskurzija u Istru“** kojim se traži od Općine Kalnik iznos od 2.500,00 kn od ukupnog iznosa od 14.750,00 kn potrebnog za njegovu provedbu, potpisan od iste osobe, kao i prijava za program/projekt **„Obilježavanje nove vinogradarske godine povodom blagdana sv. Vinka“** kojim se traži od Općine Kalnik iznos od **1.000,00 kn** od ukupnog iznosa od 4.793,62 kn potrebnog za njegovu provedbu, potpisan od strane navedene predsjednice udruge. Uz sve navedene prijave priložena je dokumentacija.

Iz **zapisnika sa sjednice povjerenstva za otvaranje ponuda** od **13. rujna 2016.g.,** KLASA: 007-01/16-01/02, URBROJ: 2137/23-16-4 proizlazi da sve prijave udruga prijavljene na predmetni Javni poziv ispunjavaju formalne uvjete natječaja te se upućuju u daljnju proceduru te time i 2 projekta/programa udruge Nogometni klub Kalnik, 3 projekta/programa Udruge vinogradara i vinara Sv. Martin Kalnik te tri projekta/programa udruge Kulturno-umjetničko društvo „Kalnik“, o čemu je donesena odluka istog dana.

Iz **zapisnika sa sjednice povjerenstva za ocjenjivanje prijava za financiranje programa i projekata udruga koje su od interesa za Općinu Kalnik u 2016.g.**, KLASA: 007-01/16-01/02, URBROJ: 2137/23-16-6 te prijedloga za odobravanje financijskih sredstava od 15. rujna 2016.g. ustvrđeno je da je za prioritetno područje Sport i sportske manifestacije udruga **Nogometni klub Kalnik,** kao jedini prijavitelj iz navedenog područja, za projekte/programe **„Održavanje natjecanja“** i **„Osiguravanje uvjete za provođenje treninga i natjecanja“** ostvarila po 46/50 bodova te se za **„Održavanje natjecanja“** predlaže odobriti iznos od **14.000,00 kn**, a za „**Osiguravanje uvjeta za provođenje treninga i natjecanja“** predlaže se iznos od **6.000,00 kn**.

Iz **istog zapisnika** i **prijedloga povjerenstva** utvrđeno je da je za prioritetno područje „Gospodarstvo, poljoprivreda i ruralni razvoj“, kao jedini prijavitelj, **Udruga vinogradara i vinara Sv. Martin Kalnik** za projekte/programe **„Izložba vina podkalničkog kraja“** ostvarila 47/50 bodova, **„Stručna ekskurzija u Istru“** ostvarila 46/50 bodova te „**Obilježavanje nove vinogradarske godine povodom blagdana sv. Vinka“** ostvarila 44/50 bodova te se za „**Izložba vina podkalničkog kraja“** predlaže iznos od **1.500,00 kn**, za **„Stručna ekskurzija u Istru“** predlaže se iznos od **2.500,00 kn**, a za „**Obilježavanje nove vinogradarske godine povodom blagdana sv. Vinka“** predlaže se iznos od **1.000,00 kn**.

Iz navedene dokumentacije utvrđeno je da su za prioritetno područje Kultura, kulturno-turističke manifestacije i poticanje kulturno-umjetničkog amaterizma, zaprimljena tri projekta/programa, udruge **Kulturno umjetničko društvo „Kalnik“,** kao jedinog prijavitelja,ito „**Folklorna i tamburaška sekcija“** sa zatraženim iznosom potpore od 4.500,00 kn i predloženim iznosom potpore od **4.500,00 kn** (ostvarenih 47/50 bodova), **„Gostovanje Kulturnog centra Arija iz Subotice“,** sa zatraženim iznosom potpore od 2.335,00 kn i predloženim iznosom potpore od **2.000,00 kn** (ostvarenih 45/50 bodova) te „**Festival narodnih običaja, pjesme i plesa“** sa zatraženim iznosom potpore od 15.000,00 kn i predloženim iznosom potpore od **8.500,00** kn (ostvarenih 45/50 bodova).

Dužnosnik Mladen Kešer donio je **Odluku** **o dodjeli financijskih sredstava** dana **19. rujna 2016.g.** KLASA: 007-01/16-01/02, URBROJ: 2137/23-16-7 kojom se sukladno prijedlogu navedenog povjerenstva **Nogometnom klubu Kalnik** za predložene projekta/programe dodjeljuje ukupan iznos od **20.000,00 kn,** **Udruzi vinogradara i vinara Sv. Martin Kalnik** dodjeljuje ukupan iznos od **5.000,00 kn** te udruzi **Kulturno umjetničko društvo „Kalnik“** dodjeljuje ukupan iznos od **15.000,00 kn.**

Dužnosnik Mladen Kešer donio je dana **22. ožujka 2017.g.** **Odluku o načinu raspodjele raspoloživih sredstava iz Proračuna Općine Kalnik za 2017. godinu namijenjenih financiranju programa i projekata udruga koje su od interesa za Općinu Kalnik u 2017.g.** kojom je na identičan način i za ista prioritetna područja uređen postupak raspodjele sredstava kao u 2016.g. te je dana **28. ožujka 2017.g. raspisao Javni poziv za dodjelu sredstava.**

**Udruga Nogometni klub Kalnik** podnijela je za područje Sport i sportske manifestacije projekt/program naziva **„Organizacija natjecanja“** kojim se od Općine Kalnik traži iznos od **20.000,00 kn** od ukupnog iznosa od 20.000,00 kn potrebnog za njegovu provedbu. Ista je udruga podnijela za navedeno prioritetno područje projekt/program naziva **„Stručna edukacija igrača“** kojim se od Općine Kalnik traži iznos od **15.000,00 kn** s jednakim ukupnim iznosompotrebnim za njegovu provedbu. Obrasce za navedene projekte/programe potpisao je Željko Car, tajnik udruge i odgovorna osoba za njegovu provedbu.

**Udruga vinogradara i vinara Sv. Martin Kalnik** podnijela je za prioritetno područje poljoprivreda program/projekt naziva „**Stručna ekskurzija – Pleševičko vinogorje**“ kojim se od Općine Kalnik traži iznos od **2.000,00 kn**, od ukupnog iznosa od 6.750,00 kn potrebnog za njegovu provedbu te za to prioritetno područje program/projekt naziva „**Izložba vina – Kalničkih goric“** kojim se od Općine Kalnik traži iznos od **3.000,00 kn** od ukupnog iznosa od 12.500,00 kn potrebnog za njegovu provedbu. Obje prijave potpisala je predsjednica udruge Jasmina Žibrin.

FIz zapisnika sa sjednice navedenog povjerenstva održane 12. svibnja 2017.g. utvrđeno je da je za prioritetno područje Sport i sportske manifestacije udruga **Nogometni klub Kalnik**, kao jedini prijavitelj iz navedenog područja, za projekt/program **„Organizacija natjecanja**“ ostvarila 45/50 bodova te je za projekt/program **„Stručna edukacija igrača**“ ostvarila 42/50 bodova te se predlaže za projekt/program **„Organizacija natjecanja“** odobriti iznos od **20.000,00 kn,** a za projekt/program **„Stručna edukacija igrača“** predlaže se odobriti iznos od **15.000,00 kn**.

Također, utvrđeno je da je za prioritetno područje „Gospodarstvo, poljoprivreda i ruralni razvoj“, kao jedini prijavitelj, **Udruga vinogradara i vinara Sv. Martin Kalnik** za projekt/program **„Izložba vina kalničkih goric“** ostvarila 48/50 bodova i za projekt/program **„Stručna ekskurzija – Pleševičko vinogorje“** ostvarila iznos od 46/50 bodova te se predlaže za projekt/program **„Izložba vina kalničkih goric“** odobriti iznos od **3.000,00 kn** i za projekt/program **„Stručna ekskurzija – Pleševičko vinogorje“** predlaže se iznos od **2.000,00 kn.**

Dužnosnik Mladen Kešer donio je **Odluku** dana **26. svibnja 2017.g.,** KLASA: 007-01/17-01/02, URBROJ: 2137/23-17-5 kojom se navedenim udrugama odobrava iznos u predloženom iznosu za programe navedene u prijedlogu posebno imenovanog povjerenstva, i to se **Nogometnom klubu Kalnik** dodjeljuje iznos od **35.000,00 kn** te **Udruzi vinogradara i vinara Sv. Martin Kalnik** dodjeljuje iznos od **5.000,00 kn.**

**Navedenom Odlukom utvrđuje se da za prioritetno područje** Kultura, kulturno-turističke manifestacije i poticanje kulturno-umjetničkog amaterizma nije zaprimljena niti jedna prijava projekta/programa te da će se Javni poziv ponoviti, obzirom da su sredstva osigurana u Proračunu Općine Kalnik.

**Općina Kalnik,** kao davatelj, zastupana po dužnosniku Mladenu Kešeru, općinskom načelniku, sklopila je dana 12. lipnja 2017.g. s udrugom **Nogometni klub Kalnik,** kao korisnikom, zastupanom po direktoru kluba Željku Caru, **Ugovor br. 6/2017** o financiranju programa/projekata udruga koje su od interesa za Općinu Kalnik u 2017.g., kojim se za projekt/program **„Organizacija natjecanja“** dodjeljuje iznos od **20.000,00 kn** te istoga dana **Ugovor br. 7/2017** o financiranju programa/projekata udruga koje su od interesa za Općinu Kalnik u 2017.g. među istim ugovornim stranama zastupanima po istim osobama kojim se za projekt/program **„Stručna edukacija igrača“** dodjeljuje iznos od **15.000,00 kn**.

**Općina Kalnik,** kao davatelj, zastupana po dužnosniku Mladenu Kešeru, općinskom načelniku, sklopila je s **Udrugom vinogradara i vinara Sv. Martin Kalnik**, kao korisnikom, zastupanoj po predsjednici udruge Jasmini Žabrin, dana 12. lipnja 2017.g. **Ugovor br. 8/2017** o financiranju programa/projekata udruga koje su od interesa za Općinu Kalnik u 2017.g., kojim se za projekt/program **„Izložba vina kalničkih goric“** o dodjeljuje iznos od **3.000,00 kn** te istoga dana **Ugovor br. 9/2017** o financiranju programa/projekata udruga koje su od interesa za Općinu Kalnik u 2017.g. među istim ugovornim stranama zastupanima po istim osobama kojim se za projekt/program **„Stručna ekskurzija – Pleševičko vinogorje“** dodjeljuje iznos od **2.000,00 kn**.

Nadalje, u pogledu provjere navoda prijave koji se odnose na dodjelu sredstava Općine Kalnik udrugama čiji je dužnosnik član, Povjerenstvo je izvršilo uvid u izvješće o imovinskom stanju koje je dužnosnik podnio Povjerenstvu dana 17. kolovoza 2017.g. povodom ponovnog izbora na dužnost općinskog načelnika Općine Kalnik u mandatu 2017.g. – 2021.g. u kojem je naveo da je predsjednik Nadzornog odbora i likvidator udruge Nogometni klub Kalnik, čiji je član od 19. svibnja 2007.g. kao i da je član Udruge vinogradara i vinara Sv. Martin Kalnik od 31. srpnja 2013.g. te član udruge Kulturno umjetničko društvo Kalnik od 9. svibnja 2013.g. Uvidom u Registar dužnosnika koji ustrojava i vodi Povjerenstvo utvrđeno je da dužnosnik Mladen Kešer dužnost općinskog načelnika Općine Kalnik obnaša u kontinuitetu od 31. svibnja 2013.g. do danas odnosno u mandatima 2013.g. – 2017.g. te 2017.g. -2021.g.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Iz navoda očitovanja Općine Kalnik i priložene dokumentacije utvrđeno da je su u 2017.g. nastala dva poslovna odnosa na temelju kojih je trgovačko društvo Consulting plus projekt d.o.o., čiji je dužnosnik jedini osnivač, sklapanjem ugovora o cesiji, kao preuzimatelj potraživanja, od Općine Kalnik, kao dužnika, steklo potraživanje koje je Građevinsko poljoprivredni obrt Cerovečki, vlasnika Danka Cerovečkog, kao ustupitelja potraživanja, imalo prema Općini Kalnik, i to u iznosu od 57.000,00 kn te u iznosu od 7.007,77 kn. Navedene ugovore ispred Općine Kalnik potpisao je dužnosnik Mladen Kešer.

Iz zaprimljene dokumentacije Općine Kalnik i priložene dokumentacije utvrđeno je da je Općina Kalnik u razdoblju od 2013.g. do 2015.g. udruzi Nogometni klub Kalnik, čiji je dužnosnik član od 19. svibnja 2007.g. te je ujedno predsjednik Nadzornog odbora i likvidator, na temelju zaključaka koje je donosio dužnosnik Mladen Kešer diskrecijskim postupanjem, a temeljem zamolnica navedene udruge, iz svojeg Proračuna odobrila u 2013.g. iznos od 6.500,00 kn (8.500,00 kn ako se uzme u obzir uplata po bankovnom izvatku), u 2014.g. iznos od 12.800,00 kn (15.800,00 prema izvatku poslovne banke) te u 2015.g. iznos od 18.800,00 kn, dok iz očitovanja Općine Kalnik proizlazi da je toj udruzi u 2013.g. isplaćen iznos od 11.500,00 kn, u 2014.g. iznos od 15.800,00 kn te u 2015.g. iznos od 18.800,00 kn. U razdoblju 2016.g. – 2017.g. dužnosnik je istoj udruzi po provedenom javnom pozivu i prijedlogu imenovanog povjerenstva u 2016.g. odlukom dodijelio iznos od 20.000,00 kn za dva projekta/programa odnosno u 2017.g. iznos od 35.000,00 kn također za dva projekta/programa.

U odnosu na Udrugu vinograda i vinara Sv. Martin Kalnik, čiji je dužnosnik član od 31. srpnja 2013.g., dužnosnik je zaključkom odobrio iznos od 3.000,00 kn u 2015.g. te je toj udruzi po provedenom javnom pozivu i prijedlogu imenovanog povjerenstva u 2016.g. dužnosnik odlukom dodijelio iznos od 5.000,00 kn za tri projekta/programa te u 2017.g. iznos od 5.000,00 kn za dva programa/projekta, dok je u odnosu na udrugu Kulturno umjetničko društvo „Kalnik“, čiji je dužnosnik član od 9. svibnja 2013.g., utvrđeno da je dužnosnik po provedenom javnom pozivu i prijedlogu imenovanog povjerenstva u 2016.g. dodijelio toj udruzi iznos od 15.000,00 kn za tri projekta/programa.

Nije sporno da dužnosnik u okviru obnašanja dužnosti općinskog načelnika odlučuje o nastanku poslovnih odnosa. Međutim, u situaciji kada upravo odlukom dužnosnika za trgovačko društvo s kojim je dužnosnik interesno povezan nastaje pravo potraživanja od tijela javne vlasti u kojem dužnosnik obnaša dužnost u odnosu na isto potraživanje koje je prije postojalo u korist obrta, a koji obrt svoje obveze vjerovnicima pa tako i trgovačkom društvu s kojim je dužnosnik interesno povezan podmiruje od prihoda stečenih obavljanjem djelatnosti na tržištu, postiže se za navedeno trgovačko društvo veća sigurnost naplate u odnosu na situaciju kada njegov dužnik nije tijelo javne vlasti. Stoga se opravdano može smatrati da je dužnosnik bio motiviran privatnim interesima kada je kao općinski načelnik poduzimao radnje u nastanku tog poslovnog odnosa.

Iz navedenog proizlazi moguća zlouporaba posebnih prava dužnosnika i time moguća povreda članka 7. stavka 1. podstavka c) ZSSI-a, a navedeno postupanje predstavlja i moguću povredu članka 17. stavka 1. ZSSI-a, obzirom na zakonsku zabranu iz tog članka koja zabranjuje stupanje u poslovni odnos poslovnih subjekata u kojima dužnosnik ima više od 0,5% udjela u vlasništvu s tijelom javne vlasti u kojem obnaša dužnost.

Povodom članstva dužnosnika Mladena Kešera u trima navedenim udrugama, pri čemu još u jednoj od navedenih obavlja funkciju predsjednika Nadzornog odbora i likvidatora, opravdano se može smatrati da su iste udruge s dužnosnikom interesno povezane pravne osobe. Iz donošenja zaključaka kojima se tim udrugama odobravaju sredstva iz Proračuna Općine Kalnik u razdoblju od 2013.g. – 2015.g. diskrecijskim i autonomnim postupanjem dužnosnika prema zahtjevu navedenih udruga, proizlazi moguća zlouporaba posebnih prava dužnosnika iz članka 7. stavka 1. podstavka c) ZSSI, dok iz donošenja odluka o dodjeli sredstava istim udrugama prema prijedlogu povjerenstva koje je dužnosnik imenovao u provedbi javnog postupka dodjele sredstava, iako je dužnosnik postupao na temelju i unutar granica svojih ovlasti kada je donosio navedene zaključke i odluke, proizlazi moguća povreda članka 5. stavka 1. ZSSI-a, jer je dužnosnik donošenjem navedenih akata mogao narušiti vanjski dojam pristranosti i vjerodostojnosti u obnašanju javne dužnosti.

Poziva se dužnosnik Mladen Kešer da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Mladen Kešer, elektronička dostava
2. Podnositeljima prijave
3. Objava na internetskoj stranici Povjerenstva
4. Pismohrana